《黄白仲》
明代·梅守箕

九州易为处，胡然游帝州。
碣石多悲风，易水无安流。
修辔临狭多，驽马取道周。
流言亦已甚，微词方见求。
肉食诚足鄙，薇藿难自谋。
一为适越吟，长揖谢王侯。

作者简介：梅守箕，字季豹，号文岳。七岁就塾，一目十行并下；九岁能文；十四补博士弟子；甫弱冠即以骚赋名家，数千言援笔立就。志追秦汉，睥睨一世，不屑屑经生制举业。王元美、茅鹿门诸先辈交相推服，坛坫风雅，惜年不永。著作极富。